
RAPORT
PËR  PROJEKTLIGJIN “PËR RATIFIKIMIN E MARRËVESHJES, NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË REPUBLIKËS FEDERALE TË GJERMANISË, PËR BASHKËPUNIMIN FINANCIAR 2011,
PËR MASËN SHOQËRUESE TË PROJEKTIT “PROGRAM
PËR SEKTORIN E UJIT/PROGRAM PËR FURNIZIMIN
E ZONAVE RURALE ME UJË, III””

Komisioni për Veprimtaritë Prodhuese, Tregtinë dhe Mjedisin, në cilësinë e komisionit për dhënie mendimi, shqyrtoi projektligjin “Për ratifikimin e marrëveshjes, ndërmjet Këshillit të Ministrave të Republikës së Shqipërisë dhe qeverisë së Republikës Federale të Gjermanisë, për bashkëpunimin financiar 2011, për masën shoqëruese të projektit “Program për sektorin e ujit/program për furnizimin e zonave rurale me ujë, III””, në mbledhjen e datës 13 korrik 2015. 

Të ftuar në komision për të prezantuar projektligjin dhe për të dhënë shpjegime për pyetjet e deputetëve ishin të pranishëm përfaqësues të Fondit Shqiptar të Zhvillimit.

Kjo marrëveshje ka për qëllim arritjen e bashkëpunimit financiar ndërmjet qeverisë së Republikës së Shqipërisë dhe qeverisë së Republikës Federale të Gjermanisë, me qëllim financimin e masave që do të shoqërojnë zbatimin e projektit “Program për sektorin e ujit/program për zhvillimin e zonave rurale me ujë III”, për të kontribuar në zhvillimin social dhe ekonomik në Republikën e Shqipërisë. Kjo marrëveshje rregullon dhënien e një granti nga Kreditanstalt für Wiederaufbau (KfW) në favor të Republikës së Shqipërisë në vlerën 1 500 000 (një milion e pesëqind mijë) euro për financimin e masave që do shoqërojnë prohjektin.

Masat shoqëruese për realizimin e projektit të sipërpërmendur kanë të bëjnë me shërbimet e konsulencës që kanë si objekt sensibilizimin e zonave të përfshira në projekt, masën informuese dhe trajnuese, duke përfshirë këtu edhe dhënien e mbështjes Fondit Shqiptar të Zhvillimit për zbatimin e projektit.

Masat shoqëruese në fjalë, objekt i financimit, do të përfshijnë mbështetjen për:

· Fushatën informuese të grupeve të interesit mbi dhe promovimin e tarifave të reja të furnizimit rural me ujë, si dhe mbi projektin e skemave përkatëse të ujësjellësave ruralë; 
· Fushatën sensibilizuese të grupeve të interesit për vlerën e ujit, higjienës dhe trajtimin e humbjes së ujit; 
· Masat trajnuese për të përforcuar proceset teknike të funksionimit dhe mirëmbajtjes, ashtu si dhe kapacitetet administrative, tregtare dhe financiare të operatorëve të sistemit; 
· Prezantimin e tarifave për mbulimin e kostove të ujit, faturimit dhe vjeljes. 

Autoritet përgjegjëse për zbatimin e kësaj marrveshjeje do jenë Ministria e Financave dhe Ministria e Transportit dhe Infrastrukturës.

Në përfundim të diskutimeve, Komisioni u shpreh dakord për kalimin e këtij projektligji për miratim në seancë plenare.	

